Nisiar Rauhla Rong – “Pawlkom dun tlang”

1 November 2022

Kumkhatsong Bible Siar

Jeremiah 24 – 26

Titus 2

Thazang langpha thucom: “Sangtute hmuahhmuah pawlkom tlang ai thinkhat niu in amahte thil naihnak tepawl khai kawm tlang i” (Nalangte 2:44).

Nalangte 2:42-47 songai siktlang ngasing ih.

I). Khrihfa thokngom te umkhawm tlang dan.

I.a). Nalangte hnenah zirtlang: Amahte veksen in nalangte hnenin zir tlang ai, ti le rong aihnak le sawngenhnak thawn pawlkomhnak nai tlang ṭiode i.

I.b). Mi hmuahhmuah in kihzah tlang: Nalangte in ngaihsunurkul le ngaihtamkul bawn tlang manin mi zongzong ai thinlung songah lauhnak le hmaizahhnak in dim tlang i.

I.c). Lungrual ngai in pawlkom dun tlang: Sangtute hmuahhmuah pawlkom tlang ai thinkhat niu in amahte thil naihnak tepawl khai kawm tlang i.

I.d). Naih le siah te hlawm dun tlang: Amahte thilri naihnak le hlawnthilte khai zuar tlang ai a ngahhnak tangka heh amahte kulhnak bangin sem tlang i.

I.e). Lungrual ngai in Biakinn: Ni khat hnua ni khat thinkhat niu in Biakinn songah khawm tlang i;

I.f). Inn ah rongai khawm tlang: amahte inn ah rongkawm tlang ai thinniamhnak le ang ngai in ai tlang i.

I.g). Pathian thangphat tlang: Pathian thangphat tlang ai mi zongzong hnenin mithmai pha ngah tlang i.

I.h). Pathian in member tamruai sinsin: Cen nisiar in Bawipa in amahte pawlpui ah nunohnak ngahtu bet amam i.

Nisiar Rauhla Rong – “Pathian ponkam”

2 November 2022

Kumkhatsong Bible Siar

Jeremiah 27 – 29

Titus 3

Thazang langpha thucom: “Bawipa ai dan tu a semkhim i, Nunhnak tharruaitu i. Bawipa thupehnak tu rintlak i, A fim lomi fimhnak petu i” (Saam Labu 19:7).

Saam Labu 19:7-14 songai siktlang ngasing ih.

I). Pathian dan tu a dikcang ai kin hnenah thilpha hlentu i.

I.a). Bawipa’i dan tu fimhnak, nunhnak thar, varhnak, le anghnak kin pe i: Bawipa ai dan tu a semkhim i, Nunhnak tharruaitu i. Bawipa thupehnak tu rintlak i, A fim lomi fimhnak petu i. Bawipa ai dan tu a dikcang ze i, A hluntu caah anghnak i. A thukhamhnakte tu a dikcang ze i, Thinlung mit varruaitu i.

I.b). Bawipa’i dan tu dikcang i: Bawipa kihzah khiah a cianghlim i, Kumzangza in kho ngio i. Bawipa ai thukhamhnak tu dik i, Zaikom inkhai dik i. Sui tahin daihkul sawn i, Sui pha ber tah inkhai. Khoitizu tahin hlum sawn i, Khoihnar ai farhnak khoitizu tah inkhai.

II). Bawipa’i dantu huham nai ai thil tiben i.

II.a). Sualhnakte in ukdun tuhlo in pialdun ruai i: Na cengfa i fimruaitu i, Na dan hlun heh hnempuihnak tampui um i. Mah ai khelhhnak a ling bentu aisu um i? Thupruk mawhhnak in i thiangruai tu. Tumhrim sualhnak inkhai i hup tulai, I uktu ah cang hram maseh.

II.b). Misemkhimah cang ruai i: Ciatihin semkhim i cang tuhai, tihikkul sualhnak in i luat tuh i. I kahmur in a suakhnak ponkam le I thinlung ai khuaruathnak khai, Aw Bawipa, na hmaiah a cotlak cang tuseh; I buan hmun lungpui le i luangtlantu.

Nisiar Rauhla Rong – “Khrih aw kin zahnak heh hluntlak awm?”

3 November 2022

Kumkhatsong Bible Siar

Jeremiah 30 – 31

Philemon

Thazang langpha thucom: “I tuurualte in i aw ngai tlang i; kaimah in ling sio ai anite in i hlun tlang i” (Johan 10:27).

Johan 10:1-6, 27 songai siktlang ngasing ih.

I). Tuu khaltu le Tuu rual.

I.a). Tuu khaltu heh dawngkham in lut de i: Jesuh in, “Thutak in ning rel ing: tuu khawk songah dawngkham in lut loin hmundang in kai ai a luttu heh ruko le damiahte i. Dawngkham in a luttu heh tuukhaltu i.

I. b). Tuu tein a aw za ai ling thiam i: Dawngkham kiltu pa in amah caah dawngkham hon i. A tuute tu a hming in ko ai a aw ling ai sumpua ah suahpui i. Ciatihin a suahpui hnuaah a tuute hmaiah feh ai a tuute in hlun i; zaimantifangin a aw ling i. Midang tu aisu khai hlun tlang tuh lo i; zaimantifangin a aw ling thiam lo manin a hnenin tlan tlang tuh sek sawn i.

II). Santehhnak in relhnak heh lingthiam tlanglo i.

II.a). Ling tlanglo i: Jesuh in he santehhnak heh rel i, ikhalselai a rel nuamhnak a sullam tu ling tlang lo i.

II.b). Tuurual tein a khaltu aw ling tlang i: I tuurualte in i aw ngai tlang i; kaimah in ling sio ai anite in i hlun tlang i.

Nisiar Rauhla Rong – “Kin hinpi, kilkinkhawltutuh i”

4 November 2022

Kumkhatsong Bible Siar

Jeremiah 32 – 33

Hebrews 1

Thazang langpha thucom: “Ciafangin Naomi in, “Bawipa in Boaz heh hmuifuruai tuseh,” tiin ti i. Cen Ruth hnenah, “Boaz tu kin hinpui, kin songkhat ngaingai ina khaw. Kinmah kin kilkhawltu tuh khai amah i,” tiin ti i” (Ruth 2:20).

Ruth 2:20 – 22; 4:13 – 17 songai siktlang ngasing ih.

I). Naomi in “Boaz heh kin unau kil kinkhawltu tuh i” tiin, Ruth hnenah rel i.

I.a). Noami in Boaz hmuifu pe cen, Ruth hnenah “Boaz heh kin unau i” tiin, rel: Ciafangin Naomi in, “A nungmi vumah ituseh, a thi cia mi vum ahkhai ituseh, ninghiohnak a hlengruaitu ṭio Bawipa in Boaz heh hmuifuruai tuseh,” tiin ti i. Cen Ruth hnenah, “Boaz tu kin hinpui, kin songkhat ngaingai ina khaw. Kinmah kin kilkhawltu tuh khai amah i,” tiin ti i.

I.b) Boaz in Ruth heh phangai in sik i, kilkhawl i: Ruth in, “I tuh peu i, ‘Rong khawm kin ben hlanlo i napertute hnenah per tu ṭiode,’ iti hngehnge i,” tiin a ni hnenah rel i. Naomi in Ruth hnenah Boaz Laoah naperheh a pha i tiin ti: Naomi in Ruth hnenah, “I bang, i fanu; midang lo ah feh lesikhaw zohsuam khai tuar mawh ngasi. Boaz lo ai nupangte hnenah naper heh a pha ber i,” tiin sawn i.

II) Boaz le Ruth naidunai fapa Obed nai i.

II.a). Khuasong nupangte in, Ruth ai fapa – Obed – heh hmuifu pe tlang i: Cen Boaz in Ruth heh a inn ah tlungpui ai a nupui ah cang i. Bawipa in Ruth tu hmuifu pe ai naupai ai fapa in nai i. Cen khuasong nupangte in Naomi hnenah, “Bawipa tu thangphat in um tuseh. Nangmah na kilkhawltu tuhin Bawipa in tunnia ah tupa na pe zo i. Israel ram songah he naupang pa tu a hmingthang tuseh! Ani tu nunhnak thar na petu le na tar fangin na hnemtu cang tuseh. Cen a thi zomi na fapa ai nupui Ruth tu na ittu i ai fapate pa sarih tahin mi hnempui sawn i,” tiin ti tlang i.

II.b). Nauneu tu nupangte in Obed tiin hming pe tlang i: Naomi in a kut in nau cawi i; a kang songah awh ai nauniu kilkhawltu ah cang i. Cen nauniu tu a ompui nupangte in Obed tiin a hming bawn ai, “Naomi in fapa nai zo i,” tiin amahte hmuhnak hmuahhmuah rel i. Obed tu Jesse ai pa i ai, Jesse tu David ai pa i.

Nisiar Rauhla Rong – “Dawp zuam dun”

5 November 2022

Kumkhatsong Bible Siar

Jeremiah 34 – 36

Hebrews 2

Thazang langpha thucom: “Sal zuamhnak ai a teltute in a zir laiah dan kho ngai hlun tlang ai amahte taksa thari rin kul i. Ciatih ai amahte zuamhnak heh a vawi thai papar lukhip ngah nuam manin i. Ikhalselai kin tu a vawi thai lo papar lukhip ngah hiam in dan kho ngai in hlun ai sup dun ve ising” (1 Korin 9:25).

1 Korin 9:24-27 songai siktlang ngasing ih.

I). A hmunlomi lehsawng ngah tuhhrangah zuamngai in zirai, hlunkulhnak dante khai khongai in pom de ising.

- Dawp zuam hmunah mi tampui tel de napui pakhat lekin dawp zuamman ngah i, ti ling sio i si. Ciamanin zuamman ngah tuhin dawp tu ih. Sal zuamhnak ai a teltute in a zir laiah dan kho ngai hlun tlang ai amahte taksa thari rin kul i. Ciatih ai amahte zuamhnak heh a vawi thai papar lukhip ngah nuam manin i.

II). Kin tu a hmunmi lehsawng ngahtutuh manin hlun kulhnak dante hlun ai midang khai sawmve ai, kin sawmhnak mitein kin khel kio ngai khaw ti lauin zuam amam i ing.

- Ikhalselai kin tu a vawi thai lo papar lukhip ngah hiam in dan kho ngai in hlun ai sup dun ve ising. Ciamanin hmui sung hmun hleng tuhin dawp ai hlivua a thongtu pa bang menma ilo ing. Sal zuamhnak hmunah tel tlang tuh ṭen in midang sawm hnelhno hnuaah kaimah lehlam i hnawl pang nga i si khaw, ti lau in i taksa heh hrem ai uk ing.

Nisiar Rauhla Rong – “Zaimanin hnawmhnak i hleng de i?”

6 November 2022

Kumkhatsong Bible Siar

Jeremiah 37 – 39

Hebrews 3

Thazang langpha thucom: “Bawipa in hetihin rel tu iti i: “Judah kumpibawite le Jerusalem mite, Cungnungber Bawipa, Israel ai Pathian Kaimah ai relhnak ngai tu ih. Hemi hmunah bawngsiahnak a roh ngai in hlengruai tuhai a zatu hmuahhmuah mangbang in um tlang tuh i” (Jeremiah 19:3).

Jeremiah 19:3-6, 14-15 songai siktlang ngasing ih.

I). Pathian in Tophet or Ben Hinnom tihnak hmunah ah thurel ruai. (zaithu relruai i pa? siar tu ih!!!).

I.a). Pathian in Jerusalem mite vumah bawngsiahnak hleng ruai tuh: Bawipa in hetihin rel tu iti i: “Judah kumpibawite le Jerusalem mite, Cungnungber Bawipa, Israel ai Pathian Kaimah ai relhnak ngai tu ih. Hemi hmunah bawngsiahnak a roh ngai in hlengruai tuhai a zatu hmuahhmuah mangbang in um tlang tuh i. Hemi bang thil heh hlengruai tuh ing,

I. b). Jerusalem mite in khuavang dang bia ai, a fate khai Baal khuavang hnenah maitai hibawlhnak bawn i: zaimantifangin misenpui in i zangtak tlang ai khuavang hnenah hibawlhnak pe in ram heh ningrimtiar tlang zo i. Ciami khuavangte tu anite le amahte pupate in ituseh, Judah kumpibawi in ituseh, a ling tlang awng lohnak i. Hemi ram tu mawh nai lomi ai thisan in dimruai tlang ai, amahte fate tu hibawlhnak mai in tai tuhin Baal khuavang caah puleng tiang tlang i. Hemi bang bawn tuhin thupe awng lo ing; a ruat rin ruat awng lo ing. Ciamanin can hleng tuhai he hmun heh Topheth ihlahle Hinnom nelrawn tiin ti tuh nawn lo i. Ciami tumrul in Mirekhnak nelrawn ti tuh ihang.

II). Biakinn ah thurel ruai (zaithu relruai i pa? siar tu ih!!!).

II.a). Jerusalem mite heh lungruh ze manin cawhhnak tuart uh i: Bawipa in a thurel tuhin i hlathnak hmun Topheth in feh leh ing. Biakinn songah ding ai misenpui hnenah a thu tu phuang ing. Cungnungber Bawipa, Israel ai Pathian in anite hnenah, “Hlengruai tuh ing i tihnak cawhhnak hmuahhmuah he khuapui le a hiangai khuatenaute vumah hlengruai tuh ing; zaimantifangin mi lungruh i ai i relhnak ngai nuam lo i,” tiin ti i.

Nisiar Rauhla Rong – “Nunhnak ai sullam tu zai i pa?”

7 November 2022

Kumkhatsong Bible Siar

Jeremiah 40 – 42

Hebrews 4

Thazang langpha thucom: “Minung ca ahcen ai le ding le a naper in nuamhnak a ngahhnak heh a pha ber i. Ciami khai tu Pathian hnenin a hlenghnak i ti hmu zo ing” (Thureltu 2:24).

Thureltu 2:17-25 songai siktlang ngasing ih.

I). Minung nunsongai thil bawnhnak heh kumkhua kinmah hrangah ilo ai, kin thihhnua minungte hrangah sawn i.

I.a). Minunghnak le vanhang hniaai thilte heh zaikhai ilo i: Ciamanin nunhnak heh i hua i, zaimantifangin vanhang hnia ai thil hmuahhmuah cenin lungsiahnak hlengruaitu ian i. Thil hmuahhmuah heh thulovang i. Hlivua hnawh hnelhno menma i.

I.b) I nunlaiai thil i bawnhnak kha ii thihhnua midang hrang menma i: Vanhang hnia ai i bawnhnak le i naperhnak hmuahhmuah heh i hua i; i lehhnua ai i roltu hnenah hlup tuh ing ti ling cia ing! Ciami pa tu mifim i tuh le mivoi i tuh rin aisu in ling i si? Zaizai khai ita tuseh i fimhnak le i naperhnak in a suakhnak a thai hmuahhmuah heh amah ai ukhnak i tuh fawn i! Ciami khai thulovang menma i.

I. c). I fimhnak le i thiamhnak in thil i bawnhnak kha ii thihhnua midang hrang menma i: Laivum ai i naperhnak le i thil tihnak hmuahhmuah i ruat betbo fangin thinpit in um ing. A roh ngai ai na i per khiah i sir i. Zaimantifangin zaikhai a per lotu hnenah fimhnak le linghnak le thiamhnak thawn na a pertu in a naihnak hmuahhmuah hlup tuh ihang! Hemi khai zaikhai ilo ai thil pha lo ze i. Rimsu le harsa in a nunsong hmuahhmuah ni hniaah naper ai ziang ngah i? A nunsong hmuahhmuah heh tuarhnak le thincawlhnak ciang i. Zan fang khai a thin nuam cuang lo i. Hemi khai heh thulovang thotho i.

II). Minung caah a phaber tu, “Pathian lignin, ai canah ai, ding canah ding, cen per canah per” in, nungheh a phaber i.

- Minung ca ahcen ai le ding le a naper in nuamhnak a ngahhnak heh a pha ber i. Ciami khai tu Pathian hnenin a hlenghnak i ti hmu zo ing. Zaimantifangin amah tel loin aisu in ai le ding thil tuhai nuam thil tuh i?

Nisiar Rauhla Rong – “Khawlhlen mah, fiang ngaiin reltu”

8 November 2022

Kumkhatsong Bible Siar

Jeremiah 43 – 45

Hebrews 5

Thazang langpha thucom: “Aisu vum ahkhai phuzul mah; mi na huahnak khiah na thinlung ah dah ngio mah; nangmah veve na it dun bangin midang it tu. Kai tu Bawipa ing” (Suangbawi Laibu 19:18).

Suangbawi Laibu 19:15-18 songai siktlang ngasing ih.

I). Midang phathnak tuh thu dikcang ngaiin ling ilesi, ralpha in rel tu.

I.a). Dikcanghnak siktu: “Midang ai thu ning khan fangin pakhat bul ṭan loin dikcang ngai in rel tu; mifarah ṭan cuang mah; milian khai kih cuang mah. Thudon thu rel salawn mah;

I.b). Midang phathnak thu dikcang ngaiin ling lesi, ralphain rel tu: mi pakhatkhat a nunhnak le a thihhnak thukhan fangin na thurelhnak phathnem tuh lekhaw hmaisong loin rel tu. Kai tu Bawipa ing.

II). Na unau mawhhnak manin misual nacang tuhlo in, a mawhhnak fiangneuin reltu.

- “Na u le nau lakah a thupruk in huahnak nai mah; amah manin misual na cang tuh loin a mawh ti lesikhaw fiang niu in rel tu sawn. Aisu vum ahkhai phuzul mah; mi na huahnak khiah na thinlung ah dah ngio mah; nangmah veve na it dun bangin midang it tu. Kai tu Bawipa ing.

Nisiar Rauhla Rong – “Fim thiam tu”

9 November 2022

Kumkhatsong Bible Siar

Jeremiah 46 – 47

Hebrews 6

Thazang langpha thucom: “Voi nawn mah ih; Bawipa ai ning bawn ruai nuamhnak si tum tu sawn ih” (Efesa 5:17).

Efesa 5:15-17 songai siktlang ngasing ih.

I). Canpha ning naihnak heh ralring in hmang thiam tu.

- Ciamanin ning nundan ah ralring tu ih.

- Mivoi bangin nung mah ih; (James 3:14).

- mifim bangin nung tu ih. (James 3:17).

- Can pha ning naihnak cangcang ah man nai roh in hmang tu ih;

- zaimantifangin kin san heh san sia i.

- Voi nawn mah ih; (Saam 14:1)

- Bawipa ai ning bawn ruai nuamhnak si tum tu sawn ih.

Saam Labu 14:1 – Mivoite in amahte thinlung in, “Pathian um lo i,” ti tlang i. Minung tu hnawm sio i; Ningdulkul thil tampui bawn tlang i. Thil pha a bawntu pakhat khai um lo i.

Nisiar Rauhla Rong – “Rualpi rilthiam tu”

10 November 2022

Kumkhatsong Bible Siar

Jeremiah 48 – 49

Hebrews 7

Thazang langpha thucom: “Rualpui pha in ithnak larruai ṭiode i; Harsa can ah kin bawm dun lo fangin unau suakkhat man ziang um i?” (Thufimte 17:17).

Thufimte 27:6-10 songai siktlang ngasing ih.

I). Rualpi phain kin na rawruai in khai, na vumah daihsakhnak phan ai i, Ikhalselai ralte in kin kom le khaw ralring tu.

I.a). Rualpipha le rualpi phalo: Rualpui pha cenin na thin na urruai ita inkhai daihsahhnak pha nai i; Ikhalselai na ral in na kodar in na kuah lekhaw ralring tu.

I.b). Rong kham caan ai Rong le rikaam can ai Rong: Rong na kham fangin khoitizu rin na duh tuh lo napui ai, Ril na kam fangin rong a kha ngai rin na hlum tuh sukso i. Mah innsang in a vakvaitu heh, Bu a op lotu vaniu bang i. Rimhmui le sathau rimur in thin na nuamruai napui ai, Thinharhnak in na muanghnak hnawmruai sek de i.

I.c). Na unau hnak in na hiangai umtu rualpipha rinsan tusawn: Na rualpha ituseh, na nu le na pa ai rualpui pha ituseh hnuaphnal mah; Harsahnak na tawk fangin na unau rel mah; Khua hlapui ai a um na unau tahin na hiangai um, Na innhnen in na bawm thil tuh sawn i.

Nisiar Rauhla Rong – “Thinlung thiang i songah semruai tu”

11 November 2022

Kumkhatsong Bible Siar

Jeremiah 50

Hebrews 8

Thazang langpha thucom: “Aw Pathian, thinlung thiang i songah semruai tu law. I songah a thar le a dikmi lungmu i dah sah tu.” (Saam Labu 51:10).

Mark 7:14-15, 16, 17-23 songai siktlang ngasing ih.

I.a). Minung songlamin a suakhnak in minung ningrim ruai i: Cen Jesuh in mizapui heh ko leh ai anite hnenah, “Ning veksen in i thurelhnak ngai tu ilai ling tu ih! Minung heh pualam in songlam ah a luthnak thil in ningrimruai lo i. A songlam in a suakhnak in ningrimruai i,” tiin ti i.

II). Lingthiam tlanglo i: Zahnak Bil a naitutein za tu ih. Jesuh in mizapui khiah fehsan ai inn songah a lut fangin a hnuahlunte tu ciami a ponghnak sullam zawt tuhin kawi tlang i. Jesuh in, “Midangte tahin ning fim cuanglo i! Ling tlang lo ngaingai i sim?

I.b). Pualam in hlenghnak tu hupui songah feh menma i: A pualam in minung songah a luthnak in mi ningrimruai thil lo i, a zaimantifangin cia thil tu a thinlung songah feh loin a hupui songah feh ai ciatihin zin ek ah suak leh i,” tiin ti i. (Hetihin Jesuh ai a rel fangin zaibang rong khai heh ai thiang sio i, tiin a ti nuamhnak i).

III). Thu phalo ruathnak le thil phalo bawn nuamhnak heh minung thinlung songin ruat i: Cen Jesuh in, “Mi a ningrimruai tu ngaingai heh a songlam in suakhnak i. Zaimantifangin phatlohnak a bawnruaitu ruathnak pha lo pawl tu minung songlam in sualhnak tepawl i: nupa sualhnak, ruko, mirek, Kangkawm sualhnak, pamhap, thil sual phuncang bawn, mi zawl, a mawi lo ze ai thil sual bawn, iksikhnak, mi relsia, puarthau le voi thu ai thil bawnhnak, hemi thil sual tepawl heh minung thinlung songai a sualhnak tepawl i ai hemite in minung ningrimruai i,” tiin ti i.

Nisiar Rauhla Rong – “Pathian khuakhang hnak i”

12 November 2022

Kumkhatsong Bible Siar

Jeremiah 51 – 52

Hebrews 9

Thazang langpha thucom: “Ikhalselai he ramah i zuar awng manin ning lungsia in mawhhluk dun mah ih. Mi nunohnak tuhin heta ah i hlengruaitu ngaingai heh Pathian i” (Sempanhnak 45:5).

Sempanhnak 45:3-11 songai siktlang ngasing ih.

I). Joseph in a unaute hnenah “Egypt ramah ning zuar awnghnak ning nau ing” tiin phuang dun i.

I.a). Joseph in a unaute hnenah phuang dun: Joseph in a naute hnenah, “Joseph ing. I pa tang nung aw lai im?” tiin zawt i. Ikhalselai a unaute in a lau ze manin sawn ngam tlang lo i. Joseph in, “I nong ah kawi tu ih,” tiin ti ai a hnenah kawi tlang fangin Joseph in, “Egypt ramah ning zuar awnghnak ning naupa Joseph ing.

I.b). “Egypt ram i hlengruaitu heh kin songkhat Rong kin kham tuh hrangah Pathian in khuakhang hnak i” tiin, Jeseph in a unaute hnem: Ikhalselai he ramah i zuar awng manin ning lungsia in mawhhluk dun mah ih. Mi nunohnak tuhin heta ah i hlengruaitu ngaingai heh Pathian i. Tun kum heh he ram songah rian kumte a kum hnihhnak lek lai i. Rian kum nga lam tang lai manin cia songah lovai le rongkhawm ti khai um tuh lo i. Ning tesinfate tianin ning nung thil tuh ca ning hlanah Pathian in i hlengruai i. Mi tampui nun o thil tuhin le ningmah khai ning nung tuhin i hlat i. Ciamanin heta i hlengruaitu ngaingai heh ning ilo i si, Pathian sawn i. Pathian in Pharoah ai pa bangin i bawn ai a ram song hmuahhmuah heh i ṭuanvo i ai Egypt ram hmuahhmuah uktu ing.

II). Joseph in a Pa Jacob le a innsangte heh Egypt ram Goshen tihnak bialah um tuhin ko.

- Ciamanin i pa hnenah rang ngai in tlung tu ilai na fapa Joseph in, “Pathian in Egypt ram hmuahhmuah uktu in i bawn zo i. I hnenah rang ngai in kawi tu. Kaimah thawn nong dun tuhin Goshen ah um tuhai nangmah le na fate le na tesinfate le na sumhnam; tuu, me le kawlpaw hmuahhmuah thawn um tuh isi. Goshen ah ning um fangin tu ning kilkhawl thil tuh ing. Rian kum nga sam lai manin nangmah le na innsang le na naihnak sumhnamte in ai pha nai loin um tuh i daih lo i, na ti i,” ti tu ih.

Nisiar Rauhla Rong – “Khrih ah hambunmi thinlung”

13 November 2022

Kumkhatsong Bible Siar

Kahla 1 – 2

Hebrews 10:1 – 18

Thazang langpha thucom: “Ikhalselai he ramah i zuar awng manin ning lungsia in mawhhluk dun mah ih. Mi nunohnak tuhin heta ah i hlengruaitu ngaingai heh Pathian i” (Sempanhnak 45:5).

Kolose 3:12-17 songai siktlang ngasing ih.

I). Iithnak vumah hambun in, midang vumah thinlungpha naitum tutrio ih.

I.a). Thinlungpha naitum tuih: 12Ning tu Pathian ai minungte i si; ning it ai amah caah a rilhnak mite i si. Ciamanin zawnruathnak, ninghio thinpemhnak, thinniamhnak, thinnemhnak le thinsauhnak tepawl heh hnikpon bangin sil tu ih. 13Pakhat le pakhat lakah thinlung hmu dun lohnak le phuncamhnak um lekhaw or dun benhnak le ngaithiamhnak nai tu ih. Bawipa in ning ngaithiam bangin ning khai pakhat le pakhat ngaithiam dun tu ve ih.

I.b). Iithnak vumah hambun tuih: 14Cen hebang ziaza pha ning naihnak vumah ithnak belh tu ih; zaimantifangin ithnak tu zaihinkhim semkhim liang in a khawlkhawmtu le rem liang in a bawntu i.

II). Khrih thuthangpha heh ning thinlung songah taang ngio in, ning hampi i tungio seh lai, daphnak le nuamngai in thangphathnak la sa tude ih.

II.a). Khrih hnenin hlenghnak thinlung in daphnak thawn thu rel tudeih: 15Khrih ai ning pehnak daphnak tu thu ning ruat ning relcat cang fangin ning hotu ah bawn tu ih; zaimantifangin he daphnak songah um tuhin Pathian in taksa ruang pakhat songah ning kohnak i. Cen lungawi aipuang in um tu ih. 16Khrih Thuthangpha heh ning thinlung songah a semkhimhnak thawn tang tu ngio seh.

II.b). Cianghlim La thawn thangphat tuih: Fimhnak phunzakhim thawn pakhat le pakhat zirh dun in nunthutiam dun tu ih. Pumaphnak la, thangphathnak la le la cianghlim pawl sa tu ih. Ning anghnak la in Pathian thangphat tu ih. 17Kin Pa Pathian tu Khrih songin thang ning phat manin, zaizongza bawn fangin ituseh, ning rel fangin ituseh, Bawipa Jesuh hming in bawn tu ilai rel tu ih.

Nisiar Rauhla Rong – “Thangphat hnak thawn sawnngen nun”

14 November 2022

Kumkhatsong Bible Siar

Kahla 3 – 5

Hebrews 10:19 – 39

Thazang langpha thucom: “Ikhalselai he ramah i zuar awng manin ning lungsia in mawhhluk dun mah ih. Mi nunohnak tuhin heta ah i hlengruaitu ngaingai heh Pathian i” (Sempanhnak 45:5).

Saam Labu 57:1-11 songai siktlang ngasing ih.

I). Pathian hnenah bawmhnak ngenhnak auaw.

I.a). Bawipa i ou tu law: Ning i hio tu hram law; Aw Pathian, ning i hio tu hram law; Na hnenah himhnak daih in kawi ing. Thinlauhnak a bo sek hlanlo, Na kohlim hniaah huphimhnak ngah ing. Pathian ko ing, Cungnungber khiah! I kulhnak hmuahhmuah i petu Pathian ko ing. Van in i awi tuhai i ou tuh i;

I.b). Ral tampi lakah Bawipa i hnenah lar tuh i: I foncih betbotu heh zakthithai rori in bawn tuh i. Pathian ai a kho ngai a ithnak le rintlakhnak heh i hnenah larruai tuh i. Chintit lakah mitmu ing, Mi aitu chintit lakah; A kamte tu faipui le conkiang bang i ai, a laite tu ralvang sandir bang i. Aw Pathian, na thawmlian zia heh van ah larruai tulai, Na songlawihnak khai laivum hmuahhmuah ah larruai tu law.

I.c). I ralte, amahte thangah amahte awk i: Kaimah pom nuam in i ralte in surthang in i tawi tlang i. Mangbang vansang in i lu ut ing. I fehhnak lampui ah khur co tlang i. Ikhalselai amahte lehlam tlok tlang i.

II). Pathian thangphat in sawngen hnak

- I thinlung tu kho hlen i, Aw Pathian, i thinlung tu kho hlen i. La sa tuhai thang na phat tuh ing. Aw i rauhla, phawk tuhang. I congcing le i lemlawite, tho tuhang ih. Ni khai phawr tuh ing. Aw Bawipa, miphun tampui lakah na thangphat tuh ing! Minung tampui lakah thang na phat tuh ing! A kho ngai na ithnak tu vancung hleng i; Rintlak na ihnak in van tong i. Aw Pathian, na thawmlianhnak tu van ah larruai tulai, Na songlawihnak heh laivum pumpuhluk ah larruai tu law.

Nisiar Rauhla Rong – “Tawlrel sio tuhing Fehtu”

15 November 2022

Kumkhatsong Bible Siar

Ezekiel 1 – 2

Hebrews 11:1 – 19

Thazang langpha thucom: “Ciamanin feh tu; na ponghnak ah na bawm tuhai na pong tuh khai na rel tuh ing,” tiin ti i.” (Luatsuakhnak 4:12).

Luatsuakhnak 4:10-17 songai siktlang ngasing ih.

I) Pathian in Moses ril ai Moses in ‘i ril mah, midang ril tu sawn’ tiin, el.

I.a.1). Moses in kaitu mitlinglo ing, i feh ruai mah tiin, ti: Moses in Bawipa hnenah, “Bawipa, kai tu i fehruai hram malaw, Thurel thiam khai i awng lo ing. Nangmah in na i tawk hnua ahkhai thurel thiam cuang hlai lo ing. Santlai lo ing ai i pong i fung ai pong i hak fawn i,” tiin ti i.

I.b) Pathian in, feh tu! zaizongza heh kaimah in tawlresio ilo ing maw? tiin, ti: Ciafangin Bawipa in, “Minung tu aisu in karuh pe ini? Aisu in nangong le pongaa heh bawn i?, Aisu in khuahmuthilhnak pe ini? Ihlahle aisu in mit cawruai i? Bawipa kaimah ilo ing maw! Ciamanin feh tu; na ponghnak ah na bawm tuhai na pong tuh khai na rel tuh ing,” tiin ti i.

I.a.2). Moses in Pathian thu el sal: Ikhalselai Moses in, “Bawipa, ning i hio tulai midang pakhatkhat hlat tu sawn,” tiin ti i.

II). Moses in Pathian canca Aaron hnenah pong tuh rel in, Aaron in mi hnenah pong tuh ai, cetihin Pathian na ruaih kom tuh in Pathian in ril kom i.

- Ciafangin Bawipa khiah Moses hnenah thinraw ai, “Levi mi na unau Aaron um ilo im? Amah ciah pong thiam ngai i ti ling ing. Thungai in tifangin ani tu na tawk tuhin kawi laitak i ai na tawk tuh khiah a tha tho ngai i. Amah thawn ning pon dun hnuaah a pong tuh rel tuh isi. Ning pahnih in ning pong tuh heh kaimah in ning bawm tuhai ning pahnih in ning bawn tuh khai ning rel tuh ing. Mi hnenah nangmah aiawh in Aaron in pong tuhai ani tu na hmurka cang tuh i. Nang tu amah ca Pathian ang na cang tuhai a pong tuh reltu tuh isi. Hemi faikiang na kut ah awh tulai ngaihsunurkul bawnhnak in hmang tu,” tiin ti i.

Nisiar Rauhla Rong – “Na himhmun heh lingtum tu”

16 November 2022

Kumkhatsong Bible Siar

Ezekiel 3 – 4

Hebrews 11:20 – 40

Thazang langpha thucom: “Pathian in kin pehnak dang bangin pha aisu bangin khai nai lo i, ciamanin ciami dan heh zir tu ih, hih tum tun gaio ih, cen, zirhdun salawn tu ih.” (Danpelehhnak 4:9).

Danpelehhnak 4:1-9 songai siktlang ngasing ih.

I). Pathian thupehnak hlun tu i lai, Pathian thutiamhnak ram ah khur tuh i si.

- Cen Moses in mizapui hnenah, “I zirhhnak dante hlun tu ilai ning nung tuhai Bawipa, ning pupa ai Pathian in ning pe tuhhnak ram khur tuh i si. I thupehnak vumah zaikhai belh mah ih, sup khai sup mah ih, Bawipa ning Pathian ai thupe i relhnak heh hlun tu sio ih. Peor Mual vumai Bawipa thil bawnhnak heh ning mit rori in hmu tlang zo i si. Baal biatu hmuahhmuah pakhat khai tang loin siatsuah sek i; ikhalselai Bawipa ning Pathian rinsanmi ningte tu tunnia tianin ning nung lai i.

II) Pathian thupehnak ning hlunhnak manin ning fimhnak lar tuhai miphun dangdang hmaiah ning songlawi tuh i.

- “Bawipa i Pathian ai i ruaihnak bangin dan hmuahhmuah ning zirh zo ing. Ciami dante tu ning tawng le ning khur tuh ram song ning lut fangin khai hlun tu ngio ih. Fel ngai in hlun tu ilai ciatihin miphun dangdang hmaiah mifim le thil lingtu ning ihnak khiah lar tuh i. Hemi dante tu miphun dangdang in a ling fangin, ‘Hemi miphun heh, miphun songlawi bik i ai fimhnak le lingthiamhnak nai ngaingai i,’ ti tlang tuh i.

III) Pathian in kin pehnak dang bangin pha aisu bangin khai nai lo i, ciamanin ciami dan heh zir tu ih, hih tum tun gaio ih, cen, zirhdun salawn tu ih.

- “Zaitluk miphun lian ita inkhai Bawipa kin Pathian bangin kin ko cang fangin kin nongtu Pathian nai tuh cuang lo i. Bawm tuhin kin ko cang fangin kin za i. Zaitlukin a lianmi miphun ita inkhai tunnia ai i zirhhnak dan bangin a dikmi dan heh aisu inkhai nai tuh lamlam lo i. Ciamanin ralring tu ih! Ning nun song hmuahhmuah ai ning mit rori in ning hmuhnak thil hmuahhmuah heh hai sek mah ih, hih tu ngio ih. Ning fate le ning tesinfate khai zirh tu sio ih.

Nisiar Rauhla Rong – “Lampi piallo in hmailamah”

17 November 2022

Kumkhatsong Bible Siar

Ezekiel 5 – 7

Hebrews 12

Thazang langpha thucom: “Pathian in kin pehnak dang bangin pha aisu bangin khai nai lo i, ciamanin ciami dan heh zir tu ih, hih tum tun gaio ih, cen, zirhdun salawn tu ih.” (Danpelehhnak 4:9).

1 Thesalon 3:11 – 13, 4:9 – 12 songai siktlang ngasing ih.

I) Jesuh Khrih a hleng lehsal tian ah mi thiang kin i thil tuh in, Pathian bawmhnak in pakhat le pakhat vumah iit dunhnak heh karhzai tu vivo seh.

- Kin Pa Pathian le kin Bawipa Jesuh in ning hnenah kin hlengthilhnak tuhin lampui kin sel sah tu hram seh! Kin Bawipa in pakhat le pakhat ning itdunhnak le mi zongzong ning ithnak heh pungzairuai selai ningmah i ithnak a lian bangin lianruai tu ve hram seh. Ciatihin amah in ning thazang khoruai tuhai kin Bawipa Jesuh a mithiangte thawn a hleng leh fangin kin Pathian hmaiah mi semkhim le mi thianghlim ning cang tuh i.

II) Pathian ai cuukzomi ning i bangin, pakhat le pakhat iitdun in nisiar kin nunhnak tuhhrangah mah kulhnak tren perin nuam ngai le rem ngai in, dapneuin um tuh tum tu ih.

Sangtu unaute it dun tuh thu ah lai ngan kul nawn lo i. Pakhat le pakhat it dun tu ih, tiin Pathian in ningmah rori ning zirh zo ai, Macedonia ramai a umtu ning unaute vumah ciatih bangin nung zo i si. U le naute, ciahnak tahin pha amam in nung tuhin ning forh i nuam i. I rel cia zo bangin dap niu in nung tuh tum tu ilai ning naper ṭen heh per in ning pumcawmhnak hlawh tu ṭen ih. Ciatih bangin Pathian sang lotute ai upat le kihzahhnak co tlang tuhai ning kulhnak ah midang rinsan hnelhno ning kul tuh lo i.

Nisiar Rauhla Rong – “Peter hnenai ngaihsunurkul hleng”

18 November 2022

Kumkhatsong Bible Siar

Ezekiel 8 – 10

Hebrews 13

Thazang langpha thucom: “Ciatihin Peter tu thawng songah dah i, ikhalselai amah hrangah pawlpuite in Pathian hnenah a roh ngai in sawngen tlang i.” (Nalangte 12:5).

Nalangte 12:4-11 songai siktlang ngasing ih.

I) Cozah bawite in Peter heh pomai thawng ah dah i. Pawlpuite in Peter hrangah a rohngai in sawnget i.

- Peter khiah pom ai thawng ah toh i; thawnginn kiltu ralkap bur li um ai bur khat ah ralkap pali ṭen um i; ciamite in kil tuhin amahte kut songah pe i. Kansuak Puai ben fangin zapui hmaiah a thu rel tuhin Herod ai tumtekhnak i. Ciatihin Peter tu thawng songah dah i, ikhalselai amah hrangah pawlpuite in Pathian hnenah a roh ngai in sawngen tlang i.

II.a). Vancungmi in Peter heh thawnginn in suah:

- Herod in a thangha misenpui hmaiah Peter ai thu rel tuh a ti nia zan ah Peter tu thawnginn kiltu ralkapte pahnih lakah it i. Thir cikcin pahnih in khit ai thawnginn dawngkham khai kil tlang sio i. Mangrin loin Bawipa ai vancungmi dak ai amahte ithnak akhan heh tleuhnak in det ai varruai i. Vancungmi in Peter khiah a kodar in hlin ai, “Rang ngai in tho tu!” tiin phawr i. Ciasawng ah a zawngngel ai thir cikcinte pilh berh i. Cen vancungmi in, “Na elpen pen tulai, na kedawl khai dawl tu,” tiin ruai i. A ruaihnak bangin Peter in bawn ai vancungmi in, “Na pon sil tulai i hlun tu,” tiin ti i. Peter inkhai hlun ai thawnginn pualam ah suak i; vancungmi in ciatihin a bawn khiah thungai in ruat lo i; larhnak hmu i tuh ing, tiin vuah menma i. Ralkapte ai kilhnak dawngkham pakhat kan i, cen pahnihhnak khai kan thotho i. Hnuavai fangin khuapui song thawn pehdunhnak thir kotka tihnak ah hleng kawm i. Ciami kotka tu amahte caah a hong cia in um ai a pahnih in suak kawm i. Lampui in feh zianzo ai mangrinlo in vancungmi tu pai ai Peter lek tang i.

II.b). Peter in ling ling fiang i:

- Ciafangin a vumai a canghnak thilte tu fiang ngai in ling ngah ai, ‘Tun tu a cang taktak i, ti ling ngah zo ing! Herod thunaihnak songin le Judah mite in i vumah cang tuhin a daihhnak hmuahhmuah songin o tuhin Bawipa in a vancungmi a hlathnak i!” tiin ti i.

Nisiar Rauhla Rong – “Pathian in na lingsio i”

19 November 2022

Kumkhatsong Bible Siar

Ezekiel 11 – 13

James 1

Thazang langpha thucom: “Bawipa, nang in a liklak in i zong ai i ling isi.” (Saam Labu 139:1).

Saam Labu 139:1-12 songai siktlang ngasing ih.

I). Zaizongza heh Pathian in kin lingsio i.

- Bawipa, nang in a liklak in i zong ai i ling isi. I thil bawnhnak hmuahhmuah ling sio isi. Lamhlapui in i ruathnak ling sio isi. Na i per hnelhno le i cawlum khai i hmu isi; I bawnhnak hmuahhmuah ling sio isi. I pong hlan in i pong tuhhnak ling ciazo sek isi. I cingkim ah nang um isi; Na huham in i hup isi. Nang in i lingdan heh multingkul i; Kaimah caah a thuk ze i, ling ban lo ing.

II). Khuahacangah um i si.

- Na hnenin akonah relh tuh ing? Na mithmuh in akonah tlan tuh cuang ing? Vancung ah kai inglai, ciata ah nangmah um tuh isi; Mithite ram Shoel ah it khal inglai ciata ah nangmah um tuh thotho isi. Ko nai bangin nisuah lam kan in zuang khal inglai, Ihlahle nitlakhnak a hla ber hmunah um khal inglai, Ciata ah i kut in i hoi tuhai, I bawm tuhin um tuh thotho isi.

III) Pathian hmaiah relhhmun umlo i.

- Thimhnak tu ‘I thup tu,’ tiin, I hiangai tleuhnak tu ‘Thimhnak ah cang tu,’ tiin ti khal inglai, Nangmah caah thimhnak tu thim lo i! Zan tu sun tluk in tleu ai, Nangmah caah thimhnak le tleuhnak tu a bang dun i!

Nisiar Rauhla Rong – “Pathian manin thilpha bawn heh pelh mah”

20 November 2022

Kumkhatsong Bible Siar

Ezekiel 14 – 15

James 2

Thazang langpha thucom: “Ning thinlung in Khrih upat tu ih. Ning thinlung songai ning pomhnak ning umlamhnak heh ning zawttu pakhatkhat um lekhaw amahte thu zawthnak sawn thil tuhin ralring cialep in um tu ih.” (1 Peter 3:15).

1 Peter 3:13-18 songai siktlang ngasing ih.

I). Phathnak ning bawnhnak manin harsahnak tawk tuh isi, ikhalselai, zaikhai laumah ih Khrih heh upathnak pe tu sawn ih.

- Phathnak bawn hiamtu ile i sikhaw aisu in harsahnak ning pe tuh i? A phami bawn manin harsahnak tawk khal silai zaitlukin mihmuifu isi! Zaikhai lau mah; na don khai har mah. Ning thinlung in Khrih upat tu ih.

II). Ning sanghnak thu zai komkom ah ning zawt fangin rel thiam tum tu ih, ning rel fangin khai lungneem hnak thawn rel tum tu ih.

- Ning thinlung songai ning pomhnak ning umlamhnak heh ning zawttu pakhatkhat um lekhaw amahte thu zawthnak sawn thil tuhin ralring cialep in um tu ih. Amahte thu zawthnak ning sawn fangin thinnem le upathnak thawn sawn tu ih; ciatihin bawn le i sikhaw Khrih hluntu ning i bangin ning ziaza pha heh mi in ning sawi inrin ziaza pha i ti mi in hmu tuhai amahte lehlam zakthi tuh i.

III). Pathian lungkhimhnak in, phathnak bawnhnak manin harsa tuarhnak heh a pha i, Jesuh Khrih khai mipha na pui mi sualte hrangah tuar ve i.

- Phat lohnak bawn manin harsahnak tuar tahin Pathian lungkhimhnak um lekhaw phathnak bawn manin harsahnak tuar pha sawn i. Zaimantifangin Khrih tu minung sualhnak manin kumzangza hrangah thi i; ningmah Pathian hnenah fehpui tuhin mipha pa heh misualte caah thi i. A taksa in thihhnak tuar i, ikhalselai rauhla in nungruai leh i.

Nisiar Rauhla Rong – “Ruatthar sal tu!”

21 November 2022

Kumkhatsong Bible Siar

Ezekiel 16 – 17

James 3

Thazang langpha thucom: “Ciamanin Jesuh thihhnak in a tho leh fangin a hnuahlunte in amah ai taksa ruangpui rel i, ti khiah ling tlang leh ai Lai Thianghlim ai relhnak le Jesuh ai relhnak heh sang tlang i.” (Johan 2:22).

Johan 2:13-22 songai siktlang ngasing ih.

I). Jesuh in Biakinn songai thilzuar le sumpaite hnaihnok sakberh i.

- Kansuak Puai can a khim dawn fangin Jesuh tu Jerusalem ah feh i. Biakinn a hleng fangin ciata ah kawlpaw le tuu le lailengte zuartu le tangka a thlengtute amahte cabuai ah a to tlang hmu i. Ciamanin rihual heh vithnak fung ah merh ai, tuu ituseh kawlpaw ituseh a zuarhnakte vit ai Biakinn songin hnawt sek i; tangka thlengtute ai cabuai khai bungbaleh sek ai tangka nawi pawl khai vorh sah sek i. Laileng zuartute tu, “Heta in ning lailengte heh tlanpui tusek ih! I Pa ai inn heh ning dawr zuarhnak ah hmang nawn mah ih!” tiin thupe i. Ciafangin a hnuahlunte in, “Aw Pathian, kaimah in na inn thinkarhhnak heh i thinlung songah mai bangin ko i,” tiin Lai Thianghlim in a tihnak hih tlang leh i.

II) Judah hotute in Jesuh thunaihnak larruai tuhin ngaihsunurkul bawn ruai i, Jesuh in, “hemi Biakinn heh bal tuilai ‘nithum’ songah sa leh tuhing” tiin, let i.

- Judah mi hotute kawi tlang ai, “Hebangtluk thil bawnthilhnak thu nai ing, ti na larruaihnak ah ziang ngaihsunurkul kin hmuh tuh isi?” tiin zawt tlang i. Jesuh in, “Hemi Biakinn heh bal tu ilai ni thum songah sa ben leh tuh ing,” tiin ti i. Anite in, “Ni thum songah sa ben nitur im? Hemi Biakinn sahnak ah kum sawmli le kumruk rai i,” tiin ti tlang i. Ikhalselai Jesuh in a rel nuamhnak Biakinn tu amah ai taksa ruangpui i. Ciamanin Jesuh thihhnak in a tho leh fangin a hnuahlunte in amah ai taksa ruangpui rel i, ti khiah ling tlang leh ai Lai Thianghlim ai relhnak le Jesuh ai relhnak heh sang tlang i.

Nisiar Rauhla Rong – “Na Sanghnak heh zaibang i?”

22 November 2022

Kumkhatsong Bible Siar

Ezekiel 18 – 19

James 4

Thazang langpha thucom: “Ciatih imanin ruangpum heh rauhla loin tu a thi bangin sanghnak khai bawnhnak loin tu thi ve i” (James 2:26).

James 2:14-26 songai siktlang ngasing ih.

I.a). Sanghnak heh ponkaa lek in semkhimlo i, bawnhnak thawn hlundun kul i.

- U le naute, mi pakhatkhat in sanghnak nai ing ti khalselai a bawnhnak in larruai hlah lekhaw zai phathnem i? Ciami sanghnak in o thil tuh im? Kin Khristian unaute lakah pasal ituseh nupang ituseh hnikpon le aih tuh nai loin um bang selai, ciamite hnenah, “Pathian in hmuifu ning pe tuseh. Lum niu in um tu ilai rong pha niu in ai tu ih,” tiin ning tihnak tu ziang hnempui i? Ciatih bangin sanghnak ahkhai i; bawnhnak tel hlah lekhaw sanghnak tu a thi i.

II.a). Khuasiate in rin Pathian tu sang tlang ve i.

- Ikhalselai mi hrekkhat in, “Mi pakhat in sanghnak nai ai a dang pakhat in bawnhnak nai i,” ti tlang tuh i. I thu sawnhnak tu, “Bawnhnak um lo ai sanghnak lek a naimi i hmuh tulai kai in i bawnhnak in i sanghnak na hmuh tuh ing,” tihnak i. Pathian pakhat lek um i, ti sang ilo i sim? Pha i. Khuasiate inrin Pathian pakhat um i ti sang ve ai a kih in hlawng tlang biakbo i.

I.b) Sanghnak heh a bawnhnak in kho ruai i.

I.b.1) Abraham ai sanghnak le a bawnhnak: Ruathnak nai lo pawl! Bawnhnak um hlah lekhaw sanghnak heh santlai lo i, ti hmu ning hiam awm? Akontih in kin pu Abraham tu Pathian thawn rualremhnak co i cang ta? A fapa Isaac puleng vumah Pathian hnenah hibawlhnak hrangah pe ai ciami a bawnhnak manin rualremhnak co ilo im? Ciami heh ling lo i sim? a sanghnak le a bawnhnak feh tlang i. A bawnhnak manin a sanghnak semkhim i. Cen Lai Thianghlim in. “Abraham in Pathian sang ai ciami a sanghnak thawmin Pathian in midikcang ah cosang i,” a tihnak khim i. Ciamanin Abraham tu, “Pathian ai rual,” tiin ko i. Hetih imanin minung tu sanghnak lekin ilo in a bawnhnak manin Pathian thawn rualremhnak co i ti ling i si.

I.b.2) Rahab ai sanghnak le a bawnhnak: Hlotlau nu Rahab thula ahkhai ciatih thotho i. Micultu Israel mite phatak niu in a tuamhlawm hnuaah lampui dang in tlansuak thil tuhin bawm i; ciatih bangin a bawn manin Pathian thawn rualremhnak co i.

II.b). Bawnhnak tello sanghnak tu a thi i.

Ciatih imanin ruangpum heh rauhla loin tu a thi bangin sanghnak khai bawnhnak loin tu thi ve i.

Nisiar Rauhla Rong – “Pathian kihzahtu fimhnak i”

23 November 2022

Kumkhatsong Bible Siar

Ezekiel 20 – 21

James 5

Thazang langpha thucom: “Mivoi tu a pong tam i; A rel tuhhnak thu aisu inkhai ling lo i. Amah hnuaah ziang cang tuh i ti rel thil lo i.” (Thureltu 10:14).

Thureltu 10:12-14 songai siktlang ngasing ih.

I). Pathian rinsan tutrio.

- Mifim tu a ponkam in ninghio hlawh i, Mivoi tu amah hmurka in siatsuah i. Thudon puipui a ka songin suak ai a pong tawphnak tu voihnak pittawp ihang. Mivoi tu a pong tam i; A rel tuhhnak thu aisu inkhai ling lo i. Amah hnuaah ziang cang tuh i ti rel thil lo i.

Nisiar Rauhla Rong – “Pathian kihzahtu fimhnak i”

24 November 2022

Kumkhatsong Bible Siar

Ezekiel 22 – 23

1 Peter 1

Thazang langpha thucom: “Umlamhnak ngah zual lo fangin thin ur thai i; Ikhalselai na daihhnak a khim fangin nunhnak tu anghnak in dim i” (Thufimte 13:12).

Thufimte 13:12-19 songai siktlang ngasing ih.

I). Fimhnak ai huham le sullam.

Umlamhnak ngah zual lo fangin thin ur thai i; Ikhalselai na daihhnak a khim fangin nunhnak tu anghnak in dim i. Nunthutiamhnak zaikhai a siar lotute tu amah veve hnawmcan dun tuh i; Nunthutiamhnak a hluntute tu him tuh i. Mifimte ai zirhhnak tu nunhnak cirhti i; Ciamite in na nunhnak tu thinlauhnak songah a um fangin, luatruai tuh i. Fimthiamhnak in upathnak hlawh i, Ikhalselai sangtlak lo mite tu hnawmhnak lampui ah feh tlang i.

II). Fimvarneu in khua ruat / thil bawn tute.

- Mifimte tu thil a bawn hlanah khuaruat hmasa de i; Ikhalselai mivoite in amahte voihnak sawn phuang tlang i. Rintlak lo tlangautute in harsahnak suakruai i; Ikhalselai sangtlak palaite in daphnak suakpui i. Nunthutiamhnak ngai nuam lo heh farahhnak le mualphohnak i; Ikhalselai nunthutiamhnak a ngaitu tu upathnak co tuh i. Mah hiamhnak ngah heh zaitlukin pha i; Mihrokhrawl pawl in phatlohnak in let tuh nuam tlang lo i.

Nisiar Rauhla Rong – “Jerusalem thar le mithar”

25 November 2022

Kumkhatsong Bible Siar

Ezekiel 24 – 26

1 Peter 2

Thazang langpha thucom: “A mithli hmuahhmuah nul sah tuh i. Thihhnak um tuh nawn lo i; thinhnawm lungsia, kaphnak aihram le urhnak um tuh nawn lo i. Zaimantifangin thil hlunte tu pairal zo sek i,” tiin ti i” (Thuphuan 21:4).

Thuphuan 21:1-8 songai siktlang ngasing ih.

I.a). Van thar / Jerusalem thar: Cia hnuaah van thar le lai thar hmu ing. A hmasa ai a um awng van le lai khiah pai ai tifingriat khai um nawn lo ihang. Cen Khuapui Thianghlim Jerusalem thar heh, a pasal tuh mi tawk tuhin par liang in a ralring cialep monu bangin Pathian hnen vancung in a zuktolh hmu ing.

I.b) Pathian le minungte hmunkhat ah um tlang tuhai, cetihin, lungsiahnakte, kaphnakte, le urhnakte khai um tuh nawnlo i: Bawi tohkham in aw cawm ngai za ai, “Pathian umhnak inn heh minung hnenah um i. Ani tu anite hnenah um tuhai ani khai amah ai minung tuh ihang. Pathian amah rori anite hnenah um tuhai amahte Pathian tuh ihang. A mithli hmuahhmuah nul sah tuh i. Thihhnak um tuh nawn lo i; thinhnawm lungsia, kaphnak aihram le urhnak um tuh nawn lo i. Zaimantifangin thil hlunte tu pairal zo sek i,” tiin ti i.

II.a). Pathian thunaihhnak in ngaanhnak i. Cen, Pathian in nunhnak cerhtii khai manloin pe tuh i: Cen bawi tohkham a totu in, “Sik tu ih, thil hmuahhmuah a thar in bawn ing,” tiin ti i. i hnenah, “Hemi thu heh ngan tu, zaimantifangin a dikmi le sangtlak thu i,” tiin iti i. Cen, “Zaizongza ben zo sek i. Kai tu Alpha le Omega ing, a panhnak le a tawphnak ing. Aisu khai ti a haltu heh nunhnak cirhti ding tuhin man loin pe tuh ing. Nehtu hmuahhmuah in hemi heh co tlang tuh i. Amahte Pathian i tuhai anite tu i fate i tuh i.

II.b) Sanghnak a zamtu in van thar / Jerusalem thar ah umngah tuhlo i: Ikhalselai ralhutmi, sanghnak zamtu, ningdulkul bawntu, mi a rek hrimtu, nupa sualhnak bawntu, dawi thiamte, milim biatu le thudonreltute ai um tuhhnak hmun tu kat mailipui songah i tuhai ciami tu vel hnih thihnak i,” tiin ti i.

Nisiar Rauhla Rong – “Sualsir in let tu”

26 November 2022

Kumkhatsong Bible Siar

Ezekiel 27 – 29

1 Peter 3

Thazang langpha thucom: “Bawipa hnenah let tu ilai hetihin sawngen tu ih: “Kin sualhnak hmuahhmuah kin ngaithiam tu; kin sawngenhnak kin sang tulai kin thukhamhnak bangin thang na phat tuh i ing” (Hosea 14:2).

Hosea 14:1-4 songai siktlang ngasing ih.

I). Sualsirin sawngen tuh.

Aw Israel mite, Bawipa ning Pathian hnenah let tu ih. Ning sualhnak manin ning bah zo ai ning tlu zo i. Bawipa hnenah let tu ilai hetihin sawngen tu ih: “Kin sualhnak hmuahhmuah kin ngaithiam tu; kin sawngenhnak kin sang tulai kin thukhamhnak bangin thang na phat tuh i ing.

II.a) Milimte zaikhailo lingthiam in Pathian hnenah feh: Assyria incen kin o ben tuh awng lo i; kin siphuhlengte in kin hup ben tuh fawn lo i. Kin kut ai kin bawnhnak milimte hnenah, “Nang tu kin khuavang isi ti tuh nawn lo i ing. Aw Bawipa bawmtu dang nai lo mite hnenah ninghiohnak pe ṭiotu isi,” ti tu ih.

II.b) Pathian in ou: Bawipa in hetihin i ti i. “I minungte ai hlotlauhnak le vakvaihnak tu cakruai tuh ing; I thinlung ngaingai in it tuh ing. I thinrawhnak tu amahte hnenin pial zo i.

Nisiar Rauhla Rong – “Ouhnak thu”

27 November 2022

Kumkhatsong Bible Siar

Ezekiel 30 – 32

1 Peter 4

Thazang langpha thucom: “Pathian in kin bawn tuhhnak hrang a paiciahnak thi pha bawntu tuhin Khrih Jesuh thawn pawlkomhnak ah kinte tu semtharmi ising” (Efesa 2:10).

Efesa 2:1-10 songai siktlang ngasing ih.

I). Misual awng ising.

Hlanlai ahcen ning phatlohnak le ning sualhnak manin rauhla lamah mithi i si. Cialai ahcen laivumdan sia ituseh, van boruak le laivum karlak rauhla lam huham naitu, Pathian thu ngai nuam lotute lakah napertu rauhla siava ai thu ah ituseh hlun tlang i si. Thungai in ti fangin kin veksen in amahte bang thotho ising; kin tisa hurhnak hlun in um awng ising, kin taksa le thinlung ai hiamhnak hmuah bawn awng ising. Kinmah umdan bang cekci in rel lesingkhaw kinmah khai midang bang thotho in Pathian thinrawhnak a tuartu tuh ising.

II) Jesuh Khrih thawmin Pathian thawn rualrem hnak bawn zo i.

- Ikhalselai Pathian ai ninghiohnak tu a semkhim ngaingai i ai a ithnak khai a lian ze manin, kin sualhnak songah rauhla lamin mithi zo inapui singkhaw Khrih thawn nunhnak ah kin thoruai leh zo i. Pathian ai ninghiohnak thawmin nun o mi i si. Khrih Jesuh thawn kin pawlkomhnak thawmin Pathian in Khrih thawn vancung ram in uk tlang tuhin Amah thawn kin thoruai leh zo i.

III). Ouhnak ai tumtekhnak le a sullam.

- Hebang ai a bawnhnak heh zai dang manin ilo i; Khrih Jesuh songin kinmah akin ithnak a lian zia heh kumzangza hrang in a larruai nuam manin i. Zaimantifangin ning tu Pathian ninghiohnak zarto ai sanghnak in nun o mite i si. Hemi nunohnak tu ning bawnhnak manin ning ngahhnak ilo i, Pathian ai lehsawng i. Ciamanin aisu khai hngal thil lo i. Pathian in kin bawn tuhhnak hrang a paiciahnak thi pha bawntu tuhin Khrih Jesuh thawn pawlkomhnak ah kinte tu semtharmi ising.

Nisiar Rauhla Rong – “Thilpha bawntu ai nunmawi”

28 November 2022

Kumkhatsong Bible Siar

Ezekiel 33 – 34

1 Peter 5

Thazang langpha thucom: “Zaimantifangin Pathian in a ninghiohnak heh mi zongzong nun ou tuhin larruai zo i” (Titas 2:11).

Titas 2:11-14 songai siktlang ngasing ih.

I). Pathian ninghiohnak nunouhnak tu, nunmawi kin nai thil tuhin kin zirhtu i.

I.a). Laivum tasa hiamhnak bawn com tuhin kin zirh: Zaimantifangin Pathian in a ninghiohnak heh mi zongzong nun ou tuhin larruai zo i. Cia ninghiouhnak in Pathian ai ziaza thawn a bang dun thil lohnak nundan le laivum taksa hiamhnakte com tuhin kin zirh i.

I.b). Pathian daihhnak ziaza thawn kin nung thiam tuh in kin zirh: Cen mah veve suphnak le dikcanghnak le he laivum ah Pathian ai daihzawng thawn a bangdunhnak ziaza thawn nung thil tuhin kin zirh fawn i.

II) Aunhnak a liamhnak sullam tu kinmahte thilpha bawn kin hiam tuhhnak hrangah i.

II.a). Nisonglawi iang tlang ising: Ciatihin a thawmlian mi kin Pathian le kin outu Jesuh Khrih ai songlawihnak lar tuh i tiin kin umlamhnak Nia songlawi khiah iang tlang ising.

II.b). Thilpha bawn hiamtu kin i tuhhnak hrangah kin hrangah thi i: Amah ai nunhnak rori heh kin phatlohnak in ou tuhin le thilpha bawn hiamtu i tuhin le amah bul ai mi thiang kin cangruai tuhin kin caah pe zo i.

Nisiar Rauhla Rong – “Vancung ukhnak le nunmawi”

29 November 2022

Kumkhatsong Bible Siar

Ezekiel 35 – 36

2 Peter 1

𝑻𝒉𝒂𝒛𝒂𝒏𝒈 𝒍𝒂𝒏𝒈𝒑𝒉𝒂 𝒕𝒉𝒖𝒄𝒐𝒎: “Kumpibawi in, ‘Thutak ning rel ing: he i unaute lakah nauta ber vumah ning bawnhnak heh i vumah bawn i si,’ ti tuh i” (Matthai 25:40).

Matthai 25:34-40 songai siktlang ngasing ih.

I) Vancung ukhnak le ciami ukhnak a cotutuhte ai thil bawnhnakte.

Pathian hmuifu vancung ukhnak: Cen kumpibawi in kiahhan lamai a umtute hnenah ‘Kawi tu ih, i Pa ai hmuifu a pe mite! Kawi tu ilai laivum sem ngom in ning caah a remmciahnak vancung Ukhnak heh co tu ih.

Vancung ukhnak a cotutuhte ai thil bawnhnakte: Zaimantifangin ri i kam fangin aih tuh rong i pe i si; ti i hal fangin din tuh ti i pe i si; mikhual i cang laitak ah ning inn ah i tlungruai i si; hnikpon i nai lo fangin hnikpon i pe i si; i ur fangin i tuamhlawm i si; thawng i to fangin i fan i si,’ tiin ti tuh i.

Thilpha bawntutein lingfianglo: Cen midikcangte in, ‘Bawipa zaikom ah rikam na hmu ai rong na pe i ing; tihal na hmu ai ti na pe i ing? Zaikom fangin mikhual cang na hmu ai kin inn ah na tlungruai i ing; ihlahle hnikpon nai lo manin hnikpon na pe i ing? Zaifangin na ur ai thawng to na hmu in na fan i ing? tiin ti tlang tuh i.

Minautaberte kilkhawl i: Kumpibawi in, ‘Thutak ning rel ing: he i unaute lakah nauta ber vumah ning bawnhnak heh i vumah bawn i si,’ ti tuh i.

Nisiar Rauhla Rong – “Mifim le mifimlo”

30 November 2022

Kumkhatsong Bible Siar

Ezekiel 37 – 38

2 Peter 2

𝑻𝒉𝒂𝒛𝒂𝒏𝒈 𝒍𝒂𝒏𝒈𝒑𝒉𝒂 𝒕𝒉𝒖𝒄𝒐𝒎: “Awka nem ai thusawnhnak in thinrawhnak dapruai i; Ikhalselai ponka huho in thinrawhnak suakruai amam i” (Thufimte 15:1).

Thufimte 15:1-7 songai siktlang ngasing ih.

I) Mifimte ihnak le mifimlote ihnak.

- Awka nem ai thusawnhnak in thinrawhnak dapruai i; Ikhalselai ponka huho in thinrawhnak suakruai amam i. Mifimte ai lai in fimhnak pungzairuai i, Mivoite ai karuh in voihnak suakruai i.

- Bawipa in nuamhmuncang ai a canghnak thil hmuahhmuah hmu sio i; phathnak kin bawn fangin ituseh, hnophnak kin bawn ah ituseh, kin sik ngiode i.

- Ninghiohnak pongkam in thinlung nungruai leh i; Ikhalselai ninghiohnak um lo ponkam in thinlung khoiruai i.

- Pa ai nunthutiamhnak a eltu heh mivoi i. Nunthutiamhnak a sangtu heh mifim i. Midikcang in sumsaw khawl i; Ikhalselai mipha loin harsahnak a hleng fangin hmang zo sek i.

- Mifimte manin fimhnak pungzai i; Mivoite manin pungzai ilo i.